Sassa versuim om hofdokumente in te dien oor toelaagkrisisArgieffoto Die Suid-Afrikaanse agentskap vir maatskaplike sekerheid (Sassa) het versuim om dokumente by die konstitusionele hof in te dien om goedkeuring te bekom vir reëlings om welsynstoelae vanaf April te betaal. “Niks is ingedien nie,” het ŉ klerk van die hoogste hof Vrydagmiddag bevestig. Sassa het vroeër aangedui hy sou vandeesweek dokumente indien wat verskeie opsies aandui vir ŉ toelaagbetalingstelsel wat in werking sou tree sodra die hof se verlenging van die huidige kontrak met Cash Payment Services op 31 Maart sou verval. Die kontrak is in 2013 as onwettig verklaar, maar die uitspraak is opgeskort om nie welsynsbegunstigdes te benadeel nie, totdat Sassa self die toelaagbetalings kon hervat. Die entiteit is egter nog nie gereed om dit te doen nie, en het gevolglik alternatiewe gesoek, waaronder om CPS se kontrak vir ŉ beperkte periode te verleng. Sassa het nog nie kommentaar gelewer oor sy versuim om die hof te nader nie, maar Bathabile Dlamini, minister van maatskaplike ontwikkeling, het Vrydag ŉ verklaring uitgereik oor die toelaagkrisis. Sy het dit benadruk dat dit haar verantwoordelikheid is om ŉ opsie te kies wat vanaf April in werking sal tree en om te verseker dat die betaling van welsynstoelae onverhinderd sal voortgaan. Sy ontken berigte dat die kwessie tot spanning tussen haar en Pravin Gordhan, minister van finansies, gelei het. Sy het gesê sy het saamgewerk om ŉ oplossing te beraam en het gevolglik gesamentlike eienaarskap van alle opsies op die tafel. Maroela Media het vroeër berig Thokozani Magwaza, uitvoerende hoof Sassa, het gesê die agentskap het ŉ regspan aangestel om met die grondwethof in gesprek te tree sodat CPS toegelaat word om die toelaes vir nog ŉ jaar te betaal vanaf 1 April. Daar bestaan dus ŉ moontlikheid dat begunstigdes nie hul geld op 1 April gaan ontvang indien die grondwethof besluit om nie CPS se kontrak te verleng nie. Raphaahle Ramokgopa, Sassa se bestuurder van strategie en sakeaangeleenthede, het vroeër aangedui die agentskap het verskeie opsies oorweeg. Een van die opsies was om CPS se kontrak te verleng. Die ander opsies was om van Grindrod Bank se dienste gebruik te maak; om van al die banke wat sou instem om by Sassa se vereistes te hou se dienste gebruik te maak; om die banke se dienste te gebruik en dan CPS te gebruik vir die vier miljoen ontvangers wat hulle toelaes in kontant ontvang; om die poskantoor se dienste te gebruik of om ’n nuwe diensverskaffer aan te stel om die kontantuitbetalings te doen en dan die bankrekeninge van die ander begunstigdes te gebruik om hul geld te betaal. Die nasionale tesourie was ten gunste van laasgenoemde. Die banke het aangedui dat hulle ten minste ses maande nodig het om voor te berei vir dié uitbetalings wat veroorsaak dat dit eers op 1 April kan gebeur. Die opsie om die poskantoor te gebruik is ook van die hand gewys omdat die poskantoor nie takke in die verafgeleë plekke het nie. Ramokgopa het egter gesê Sassa-begunstigdes is bang dat dit te lank sal neem vir banke om die nodige infrastruktuur gereed te kry en dat hulle nie hul geld op 1 April sal ontvang nie.